
	Proiect:
	"SISTEMATIZAREA CIRCULAŢIEI TRANSFRONTALIERE ÎN ZONA PUNCTULUI DE FRONTIERĂ PODUL ISTORIC SIGHET (RO) - SOLOTVINO (UA)" 

	Contract:
	RO 2006/018-449.01.01.22  


STRATEGIE DE DEZVOLTARE pentru INFRASTRUCTURA de transport în zona de frontieră Sighet – Solotvino
actualizare 2010
1. Misiunea grupului de lucru

Istoric

Consiliul Local Sighetu Marmaţiei a început pregătirea investiţiilor în infrastructura de transport în zona frontierei de star România – Ucraina în anul 1998, an în care s-a lansat primul Program de Cooperare Transfrontalieră Phare CBC RO-UA. La acea dată obiectivul era refacerea „Podului Istoric“ de la Sighetu Marmaţiei, peste râul Tisa, pod care până în anul 1945 lega România de Ucraina. Această investiţie avea ca scop final sprijinirea activităţilor în vederea reluării transportului de persoane şi mărfuri între România şi Ucraina, la Sighet, redarea familiilor despărţite 50 de ani de râul Tisa de a intra într-o stare de normalitate.
Investiţia a fost susţinută atât de Programul Phare CBC (Proiect PHARE–CREDO 98–RO/UA–25–H-09) cât şi de Consiliul Local Sighetu Marmaţiei, precum şi de Guvernul României. După 8 ani de la demararea primelor acţiuni s-a inaugurat transportul intre România şi Ucraina prin punctul de trecere a frontierei Sighetu Marmaţiei.

În perioada 2006 – 2008 Consiliul Local Sighetu Marmaţiei a trecut la etapa a doua de dezvoltare a infrastructurii în zona de frontieră prin implementarea proiectului “THE ROAD IN THE HEART OF EUROPE”, proiect prin care s-a realizat conectarea punctului de trecere frontieră Sighet – Solotvino cu DN 18 Sighet – Borşa.
În perioada 2007 – 2009 Consiliul Local Sighetu Marmaţiei a trecut la etapa a treia de dezvoltare a infrastructurii în zona de frontieră prin realizarea modernizării străzii Grigorescu, conexiunea punctului de trecere frontieră Sighet – Solotvino cu DN 19 Sighet – Negreşti. În acest fel s-a încheiat etapa de conectare a punctului de trecere frontieră cu principalele artere de comunicaţie rutieră ale Municipiului Sighetu Marmaţiei.

În perioada 2008 – 2010 Consiliul Local Sighetu Marmaţiei a trecut la etapa a IV-a de dezvoltare a infrastructurii în zona de frontieră prin realizarea sistematizării circulaţiei. Astfel a fost introdus sensul unic pe direcţia de intrare în România, iar sensul care duce spre Ucraina a fost preluat de străzile Horia, Cloşca si prelungire Titulescu, singurele artere pe care se puteau rezolva problema sistematizării circulaţiei.

Conexiunea cu Programul Naţional de Dezvoltare a Sectorului Transport
Ţinând cont de necesitatea României de a reduce disparităţile de dezvoltare economică şi socială comparativ cu celelalte state membre ale Uniunii Europene, precum şi de faptul că un sistem de transport eficient, durabil, flexibil şi sigur poate fi considerat o precondiţie esenţială pentru dezvoltarea economică, coroborat cu angajamentul de a dezvolta reţeaua TEN-T şi proiectele prioritare TEN-T, obiectivul global al Programului Operaţional Sectorial Transport (POST) este de promova un sistem de transport durabil în România, care va facilita transportul în condiţii de siguranţă, rapid şi eficient, pentru persoane şi mărfuri cu un nivel de servicii la standarde europene, la nivel naţional, european, între şi în cadrul regiunilor din România.

De asemenea, obiectivele specifice urmăresc:

· promovarea în România a transporturilor internaţionale şi de tranzit pentru persoane şi mărfuri, asigurând conexiuni eficiente pentru Portul Constanţa, precum şi transportul de tranzit dinspre Uniunea Europeană către sud, prin modernizarea şi dezvoltarea axelor prioritare TEN-T, aplicând măsurile necesare pentru protecţia mediului.

· promovarea transportului eficient al persoanelor şi mărfurilor între regiunile din România, precum şi transferul din zonele mai îndepărtate către axele prioritare de transport, prin modernizarea şi dezvoltarea reţelelor TEN-T şi naţionale, conform principiilor de dezvoltare durabilă.

· promovarea dezvoltării unui sistem de transport echilibrat pe moduri, bazat pe avantajul competitiv al fiecărui mod de transport, încurajând dezvoltarea transportului feroviar, naval şi intermodal.

· Sprijinirea dezvoltării durabile a transporturilor prin minimizarea efectelor adverse ale activităţii de transport asupra mediului şi prin creşterea siguranţei traficului şi a sănătăţii publice.

După modernizare, infrastructura de transport astfel îmbunătăţită va conduce direct la creşterea competitivităţii produselor şi aprovizionarea serviciilor, în sectoarele cheie ale economiei şi în cadrul tuturor regiunilor din România. Impactul global va conduce în general la îmbunătăţirea activităţii economice în România.

Conexiunea cu Programul de dezvoltare Regionala 2007 – 2013
Dezvoltarea infrastructurii de transport sprijină punerea în valoare a poziţiei geografice a Regiunii Nord-Vest (Transilvania de Nord), ca zonă de tranzit dinspre/înspre Ungaria şi Ucraina şi duce la creşterea mobilităţii, persoanelor şi a mărfurilor, atat inter- cât şi intra-regionale, astfel încât pot fi reduse distanţele parcurse şi costurile asociate. Dezvoltarea infrastructurilor de transport: rutier, feroviar, aerian şi alinierea acestora la standardele europene (din punct de vedere al parametrilor tehnici şi operaţionali) duce la racordarea coerentă a reţelei regionale la reţeaua naţională şi europeană şi corelarea proiectelor de dezvoltare ale Regiunii Nord-Vest (Transilvania de Nord) cu cele din regiunile vecine.

În paralel cu dezvoltarea şi modernizarea infrastructurii de transport, este necesară demararea unor acţiuni susţinute pentru a dezvolta transportul intermodal. Acesta ar permite transportul materiilor prime şi al mărfurilor la costuri scăzute. Ca urmare, apare ca o prioritate stabilirea unui echilibru între transportul feroviar şi cel rutier şi creşterea rolului transportului aerian. 
Coridoare de transport Pan-Europene (Helsinki)

Pe plan general, infrastructurile regionale necesare asigurării unei minime serviri a nevoilor comunităţilor, în acest stadiu de dezvoltare, există, dar sub-investiţiile cronice timp de mai multe decenii impun fonduri importante pentru modernizare fie că este vorba de reţelele de transporturi rutiere sau feroviare, de reţelele de telecomunicaţii, de sursele de aprovizionare ale diferitelor sectoare energetice sau de condiţiile de protecţie a mediului.

Prioritatea esenţială va consta din securizarea racordării regiunii la marile coridoare pan-europene de transport de marfuri şi persoane (vezi Anexa – Coridoare de transport Pan-Europene) şi la reţeaua de transport trans-europeană (TEN-T): dezvoltarea de autostrăzi (Axa prioritară TEN-T nr.7 – pe teritoriul României: Nădlac-Sibiu-Bucureşti-Constanţa şi Nădlac-Calafat-Vidin), modernizarea infrastructurii feroviare (Axa prioritară TEN-T nr. 22 – pe teritoriul României: Curtici-Arad-Sibiu-Braşov-Bucureşti-Constanţa).

Reţeaua TEN-Tr rutieră pentru România

Reţeaua de drumuri în Transilvania de Nord – 2004, Sursa: Anuarul statistic al României, 2005, INS

	Judeţ
	Drumuri naţionale
	Modernizate
	Drumuri judeţene şi comunale
	Modernizate
	Densitatea drumurilor publice pe 100 km2 de teritoriu

	Bihor
	446
	359
	2505
	285
	39,1

	Bistriţa-Năsăud
	309
	252
	1195
	97
	28,1

	Cluj
	345
	345
	2296
	257
	39,6

	Maramureş
	310
	296
	1265
	242
	25,0

	Satu-Mare
	268
	237
	1338
	544
	36,4

	Sălaj
	277
	210
	1304
	98
	40,9

	Regiunea Nord-Vest

(Transilvania de Nord)
	1955
	1699
	9903
	1523
	34,7

	Regiunea Vest (Banat)
	1882
	1740
	8323
	909
	31,9

	Regiunea Centru 

(Transilvania-Centru)
	2134
	1993
	7995
	338
	29,7

	Regiunea Nord-Est 

(Moldova Nord-Bucovina)
	2657
	2330
	10718
	911
	36,3

	România
	15712
	14223
	63742
	6657
	33,3


Situaţia economică în regiunea de frontieră

Graniţa cu Ucraina, la nivelul Regiunii Nord Vest măsoară 250 km. din care graniţa terestră este de 214km., cea fluvială (Tisa) este de 36km. Relaţiile transfrontaliere dintre cele două regiuni au repere importante pe fondul aşezării geografice. Ambele regiuni fac parte din bazinul Tisa, din mega - regiunea „Carpatică”. Legăturile economice dintre regiunile de graniţă intre România si Ucraina sunt mai degrabă slabe.
Structura economiei in jud. Maramureş este predominata de sectorul servicii, in care este angajata cea mai mare parte a populaţiei 49,3% si care produce cea mai mare parte a produsului intern brut al judeţului - 38,4%; sectorul industrial – 30,9% din produsul intern brut in care este angajata 47,8% din populaţia judeţului. Rata şomajului , raportat la populaţia activa, este de aprox. 7,6%. 

Zona de graniţă ucraineana are o specializare economica diversificata. In ultimii ani, aportul producţiei industriale si non-materiale la produsul intern brut al regiunii Transcarpathia s-a diminuat in favoarea agriculturii care reprezintă in prezent 1/3 din structura economica a regiunii Transcarpathia. In conformitate cu datele statistice de la 1 Ianuarie 2001 in regiunea Transcarpathia au fost înregistrate 15.500 tipuri de afaceri; cele mai active au fost cele din domeniile: transport, comunicaţii, agricultura si servicii. In ceea ce priveşte nivelul investiţiilor străine, Transcarpathia ocupa locul doi in Ucraina după regiunea Lviv. Majoritatea populaţiei active a regiunii Transcarpathia (38%) este angajata in agricultura si silvicultura, 14% in producţia industriala, 10% in domeniul educaţiei, ştiinţei, artei, 5-5% in transport, telecomunicaţii si respectiv in medicina si servicii sociale.

Ponderea ramurilor industriale este după cum urmează: silvicultura (35%), industria alimentara (26%), industria uşoara (11%), industria constructoare de maşini (9%) si construcţii (5%).  Structura   sectorului de servicii nu este favorabila pentru dezvoltarea unei economii durabile, deoarece procentul sectoarelor economice cu valoare adăugată mare este scăzut.

Pe lângă aceste industrii, turismul si activităţile recreative joaca un rol important in economia regiunii Transcarpathia: sunt aproximativ 16 sanatorii, 14 staţiuni balneoclimaterice, 2 pensiuni, 26 centre turistice si 11 centre de recreere adecvate pentru cazarea turiştilor pentru 1-2 zile. In anul 2000, in cele 36 hoteluri (2.839 camere) au fost cazaţi 84.200 turişti, din care 9.200 au fost străini. 

In zona ucraineana, nivelul şomajului este mai ridicat fata de judeţele din Regiunea Nord Vest. Principalele cauze sunt închiderea sau reducerea producţiei  unei mari părţi a întreprinderilor industriale si a unei cereri scăzute de locuri de munca in zonele rurale.

Majoritatea IMM-urilor din zona de frontiera a României , sunt active in comerţ, urmat de servicii si sectorul industrial. Numărul IMM-rilor este mai mic de 17,5/1000 loc., media pe tara (50/1000 loc, in UE). Dezvoltarea sectorului IMM , in zona de graniţa a ambelor tari, este împiedicata de lipsa de aptitudinilor antreprenoriale, lipsa informaţiilor referitor la posibilitatea de a accesa credite pe termen lung pentru investiţii si lipsa sprijinului din partea autorităţilor locale.

Posibilităţile de recreere (ex. Luna Şes, Borşa), moştenirea culturala si istorica, zonele rurale nepoluante sunt oportunităţi de dezvoltare a turismului in zona de cooperare transfrontaliera. Cu toate ca dispunem de acest potenţial turistic, dezvoltarea este împiedicată de: facilităţi turistice mai puţin dezvoltate, accesul la utilităţile publice in zonele rurale limitat (in special in Ucraina), lipsa unui sistem integrat informaţional care ar putea pune in valoare rute turistice tradiţionale, lipsa mai multor puncte de trecere a frontierei, infrastructura de transport slab dezvoltata, lipsa de specialişti in acest sector.

Conexiunea cu Strategia judeţului Maramureş în domeniul transporturilor

Obiective strategice judeţene ale domeniului "Dezvoltarea si modernizarea infrastructurii de transport" pentru perioada 2007 – 2013 sunt:

1. Creşterea gradului de accesibilitate a judeţului prin reabilitarea si aducerea la standarde comunitare a reţelei de transport rutier, cale ferata si aeriana din judeţ
2. Asigurarea coeziunii teritoriale a judeţului cu tarile membre UE prin interconectarea cu reţeaua de autostrăzi (ex : Drum expres Vaja Baia Mare)

3. Realizarea de drumuri de centura 

4. Stabilirea de culoare rutiere strategice

Strategia de dezvoltare a infrastructurii de transport în zona Sighet – Solotvino va completa strategia judeţului şi se va integra în obiectivele stabilite la nivel judeţean pentru perioada 2007 2013.

2. Scopul strategiei
Municipiului Sighetu Marmaţiei este poarta de intrare dinspre Ucraina în judeţul Maramureş si Regiunea de Nord–Vest a României. Odată cu deschiderea in luna octombrie 2006 a « Podului Istoric » traficul zilnic este de peste 1000 de vehicule pe zi. Din acest motiv trebuie rezolvată aşadar problema fluidizării circulaţiei in zona de frontiera. 

Scopul realizării acestui document este să ofere administraţiei publice a municipiului Sighetu Marmaţiei (România) şi administraţiei publice Solotvino (Ucraina) un document care să fundamenteze dezvoltarea infrastructurii de transport în zona de frontieră Sighet – Solotvino.

Obiectiv(e) general(e)

Sprijinirea dezvoltării şi modernizării infrastructurii de transport rutier în zona punctului de trecere a frontierei Sighet – Solotvino.

Conectarea proiectelor de dezvoltare în zona de frontieră cu proiectele de dezvoltare infrastructură naţională în România şi Ukraina.

Sprijinirea dezvoltării relaţiilor comerciale între România şi Ucraina, între agenţii economici din judeţul Maramureş şi Regiunea Zakarpatska. 

Fig. Se observa existenta unui Punct Critic major (Podul peste Tisa) in problema Traficului/Transportului in zona , punct care poate duce la blocaj in Libera Circulaţie a Persoanelor, mărfurilor , implicit la Frânarea Dezvoltării Economico-social a zonei.

	Fig. Probleme de Transport/trafic  identificate în municipiul Sighetu Marmatiei

3. Analiza SWOT

Puncte tari

	Existenţa “Podului Istoric”, ca principal element al infrastructurii de transport auto în zona punctului de trecere a frontierei Sighet – Solotvino.

	Conectarea punctului de trecere a frontierei Sighet – Solotvino cu DN 18 Sighet – Borşa este încheiată.

	Conectarea punctului de trecere a frontierei Sighet – Solotvino cu DN 19 Sighet – Negreşti este încheiată.

	Sistematizarea circulaţiei transfrontaliere in zona punctului de frontieră Podul Istoric Sighet (RO) - Solotvino (UA) este realizată

	Dorinţa ambelor comunităţi (română respectiv ucraineană) de a dezvolta relaţiile economice, culturale, sociale în zona Sighet – Solotvino.

	Din 11.858 km total reţea de drumuri, 1.955 de km sunt drumuri naţionale, densitatea medie a drumurilor în regiune fiind de 34,7 km/100 km2 uşor superioară densităţii naţionale (33,3 km/100 km2). Din reţeaua totală de drumuri din regiune doar 3.222 km sunt modernizaţi (adică 27,2% din total). Pe traseele importante (drumuri europene) s-au efectuat sau sunt pe cale de finalizare lucrări de reabilitare. 


Puncte slabe

	Conexiune insuficientă a punctului de trecere a frontierei Sighet – Solotvino cu reţelele majore de transport auto.

	Regiunea Nord-Vest (Transilvania de Nord) nu dispune de o reţea de drumuri rapide şi autostrăzi adecvată, fapt care duce la devierea traficului spre alte regiuni. Construcţia autostrăzii Borş-Bucureşti va rezolva o parte din probleme, dar este nevoie de investiţii masive pentru modernizarea altor rute (în principal pe direcţiile est-vest şi nord-sud pentru asigurarea legăturilor rapide cu polii importanţi din vecinatate: Timişoara şi Sibiu). Sistemul de drumuri judeţene, care ar trebui să compenseze această lipsă este insuficient modernizat.

	În interiorul regiunii discrepanţele dintre judeţe nu sunt mari, dar ele există totuşi. În zonele cu relief muntos densitatea reţelei rutiere este redusă (în special judeţele Maramureş Bistriţa-Năsăud şi partea sudică a judeţului Bihor unde există areale “rupte” datorită unor bariere naturale, deşi funcţional, se completează perfect cu zonele vecine, acest lucru ducând la întârzieri puternice de dezvoltare – ex. zona Rodna-Padiş etc).

	Poziţie periferica fata de coridoarele de transport europene (regiunea nu este traversata de nici un coridor pan-european de transport).


Oportunităţi

	În perioada 2007 – 2013 există posibilitatea de a atrage resurse importante pentru dezvoltarea infrastructurii prin Programul Operaţional Sectorial Transport şi prin Programul Operaţional Regional, axa prioritară Infrastructură.

	Schimbarea politica din Ucraina va creste importanta geostrategica a regiunii, si va creste prioritatea unor relaţii de transport.


Pericole

	Criza economică şi financiară poate să întârzie aplicarea iniţiativelor de investiţii din partea comunităţilor cu putere financiară proprie mică.

	Ineficienta unor investiţii făcute in infrastructura de transport datorita necorelării cu investiţiile din alte sectoare (turism, competitivitate).

	Rigiditate si termene lungi pentru transportul mărfurilor in/din regiune.


4. Analiza opţiunilor strategice

	Opţiunea zero

	În această situaţie nu se investeşte de loc în infrastructură, situaţia rămâne la stadiul actual.


	Varianta 50%

	Se demarează investiţiile, se va realiza numai 50% din programul de dezvoltare propus.

	În aceste condiţii se rezolvă parţial problemele de transport în zona de frontieră, dar nu se va realiza descongestionarea traficului şi asigurarea unor standarde europene.


	Varianta 100%

	Programul de dezvoltare se va realiza la parametri planificaţi.

	Conform Strategiei de Dezvoltare Durabila a municipiului Sighetu Marmaţiei, document fundamental realizat printr-o larga participare publica, intelegand rolul municipiului ca poarta de intrare intre spaţiul Uniunii Europene si spaţiul Comunităţii Statelor Independente, un accent major se pune pe dezvoltarea infrastructurii de transport transfrontalier.

	În această variantă până în anul 2020 se vor realiza toate proiectele de infrastructură menţionate, se va asigura realizarea integrală a obiectivelor strategice în domeniul transportului auto.


5. Alegerea opţiunii care se va implementa

	Opţiunea fezabilă - argumentare

	De ambele părţi si foarte aproape de graniţă trăiesc astăzi importante comunităţi etnice (zeci de mii de romani in Ucraina, si respectiv zeci de mii ucraineni in România), care nu au practic nici o legătura rutiera transfrontaliera, dacă cineva doreşte să folosească propriul său autoturism, el trebuie să meargă sute de km pentru a trece frontiera. Dezvoltarea economica transfrontaliera intre Regiunile aflate pe o parte si cealaltă a râului Tisa, din Ucraina si România, este aproape inexistenta datorita lipsei legăturii rutiere transfrontaliere. Deschiderea cailor de acces, intre România si Ucraina, care sa permită circulaţia persoanelor, turiştilor precum si a agenţilor economici din cele doua tari, este o condiţie esenţială pentru întărirea cooperării transfrontaliere dintre Sighetu Marmaţiei, judeţul Maramureş, Regiunea de Nord – Vest din România şi  Regiunea Zakarpatska din Ucraina.

	Totodată dezvoltarea turismului ca direcţie strategica prioritara pentru Maramureşul Istoric din România, are nevoie de infrastructura care sa permită accesul turiştilor dinspre toate direcţiile, iar in viitor este de aşteptat sa existe un flux turistic consistent dinspre spaţiul ex sovietic către bazele turistice maramureşene si a altor zone turistice din regiunea de Nord-Vest a României.

	Modernizarea infrastructurii de transport transfrontalier ocupă un loc important în Strategia de Dezvoltare Durabila a municipiului Sighetu Marmaţiei. Grija autorităţilor locale, fata de acest lucru, s-a materializat prin cofinanţarea a 3 proiecte din fonduri Phare, a trei obiective cu majoră importanţă transfrontalieră. Acestea sunt următoarele : 

	· Podul istoric de peste râul Tisa, care face legătura dintre Sighetu Marmaţiei şi Solotvino din Ucraina, investiţie  finanţată prin programul PHARE–CREDO 98–RO/UA–25–H-09 în valoare 376.735 Euro, din care 77.795 Euro contribuţie locală, Construcţia acestuia s-a finalizat în luna decembrie a anului 2001;

	· « Drumuri europene in inima Maramureşului », investiţie finanţată prin Programul PHARE 2001 Coeziune Economică şi Socială, Schema de finanţare nerambursabilă, pentru proiecte de infrastructura mică. Valoarea acestui proiect este de 222.370 Euro din care 121.970 este contribuţia locala a Consiliului Local Sighetu Marmaţiei. In contextul Programului mai sus amintit, aceasta strada (Alexandru Ivasiuc) a fost propusa la finanţare din următoarele considerente : scoaterea municipiului Sighetu Marmaţiei şi a zonei adiacente din starea de semi  izolare în care se află se poate realiza numai printr-o temeinică şi sistematică abordare a infrastructurii căilor de comunicaţie, în acest context fiind necesară reabilitarea străzilor care leagă DN 18 cu DN 19, drumuri ce asigură accesul spre si dinspre zona, Satu Mare, Oradea, Timişoara.

	· “THE ROAD IN THE HEART OF EUROPE”, investiţie finanţată prin Programul PHARE 2004 Vecinătate (RO)–(UA) 2004, Schema de finanţare nerambursabilă, pentru proiecte de infrastructura în zona de frontieră. Valoarea acestui proiect este de 951.615,00 Euro, din care 393.075,00 este contribuţia locala a Consiliului Local Sighetu Marmaţiei. Prin acest proiect s-a realizat reabilitarea străzii Crişan, 2,4 km, stradă care face legătura între punctul de trecere a frontierei Sighet – Solotvino cu DN 18 Baia Mare – Sighet – Borşa.

	· "Fluidizarea circulaţiei transfrontaliere în zona punctului de frontieră Podul istoric Sighet (RO) - Solotvino (UA)" , investiţie finanţată prin Programul Phare 2005 Vecinătate (RO) – (UA), Schema de finanţare nerambursabilă, pentru proiecte de infrastructura în zona de frontieră. Valoarea acestui proiect a fost de 359.470,00 Euro, din care 90.370,00 a fost contribuţia locala a Consiliului Local Sighetu Marmaţiei. Prin acest proiect s-a realizat reabilitarea străzii Grigorescu, 1,2 km, stradă care face legătura între punctul de trecere a frontierei Sighet – Solotvino cu DN 19 Negreşti – Satu Mare.


6. Stabilirea obiectivelor

Obiectiv pe termen lung
Infrastructura de transport în zona de frontieră Sighet - Solotvino este extinsă, modernizată şi operaţională la standardele Uniunii Europene.
Obiective pe termen scurt
Infrastructura de transport a municipiului Sighetu Marmaţiei este conectată la infrastructura de transport a judeţului Maramureş, este extinsă, dezvoltată şi modernizată.

Infrastructura de transport a municipiului Sighetu Marmaţiei este conectată la un culoar de transport european.

Intervenţii în infrastructură în perioada 2007 - 2013

Pentru a putea realiza obiectivele propuse ale strategiei de dezvoltare a infrastructurii de transport în zona de frontieră Sighet Solotvino vom lua în considerare acţiunile de modernizare care au ca scop conectarea zonei menţionate cu infrastructura existentă, dezvoltările preconizate pentru perioada 2007 – 2013, şi proiectele care se găsesc în portofoliul Regiunii Nord-Vest în cadrul POS Transporturi. Aceste proiecte sunt:

· Drum rapid Sighetu Marmaţiei – Baia Mare: creşterea accesibilităţii transportului în Maramureşul istoric

· Modernizare DN18 Baia Mare - Sighetu Marmaţiei – Iacobeni: conectarea cu infrastructura de transport din zona de Est a României

· Modernizare şosea Salva - Vişeu de Jos - Sighetu Marmaţiei: conectarea cu infrastructura de transport din zona de Centru a României

· Realizarea unui nou Pod rutier peste râul Tisa, între Sighetu Marmaţiei si Biserica Alba din Ucraina: creşterea capacităţii de transport transfrontalier prin realizarea unui pod cu 4 benzi de circulaţie şi a unui nou punct de trecere a frontierei RO-UA.
· Modernizare DN19 Livada – Sighetu Marmaţiei: conectarea cu infrastructura de transport din zona de Vest a României
· Modernizare punct de trecere frontiera Sighetu Marmaţiei - Solotvino (inclusiv centura Sighet si pod rutier)

Realizarea acestor lucrări de investiţii vor asigura ridicarea standardului de calitate al transportului rutier între România şi Ucraina, Sighet – Solotvino, vor asigura o legătură permanentă între locuitorii de pe ambele maluri ale Tisei. 
7. Estimarea resurselor necesare
Resursele necesare pentru a moderniza la standarde europene acest obiectiv sunt estimate pentru următorii 10 ani la 18 milioane EUR suma minimă, respectiv 40 milioane EUR suma maximă.

Resurse proprii

Consiliul Local Sighetu Marmaţiei, a alocat şi va aloca în continuare, sume importante din bugetul local pentru dezvoltarea infrastructurii de transport. Pentru următorii 10 ani se vor aloca sume între 4 şi 6 milioane EUR pentru infrastructura de transport.
Resurse atrase
Se fac demersuri la nivelul Consiliului Local Sighetu Marmaţiei ca Punctul de trecere frontieră Sighet Solotvino să fie administrat de către Ministerul Transporturilor, caz în care se va putea beneficia direct de investiţii pentru infrastructura de transport. Se estimează ca acest minister să învestească în următorii 10 ani între 5 şi 15 milioane EUR pentru acest obiectiv.
Din partea Uniunii Europene (punctul de frontieră leagă Uniunea Europeană de Comunitatea Statelor Independente) se vor face demersuri pentru a atrage între 5 şi 15 milioane EUR pentru acest obiectiv.

8. Evaluarea strategiei

Mijloace de evaluare a strategiei
Evaluarea procesului se va face atât pe bază de rapoarte anuale, metodă utilizată în mod curent în cadrul Consiliului Local Sighetu Marmaţiei, cât şi prin rapoarte intermediare şi finale ale fiecărei etape/proiect presupuse de implementarea strategiei.

Pe parcursul perioadei de referinţă se va face anual evaluarea strategiei de dezvoltare, aceasta urmând să fie corectată pe parcurs, astfel încât să se asigure realizarea scopului propus printr-o activitate continuă, adaptată dinamicii dezvoltării transporturilor în zona de frontieră, precum şi noii conjuncturi regionale. 

